May | 2021 | penpunt
Dit bly altyd vir my 'n openbaring hoe 'n stuk ontstellende geskiedenis lewend, maar verteerbaar gemaak word in die hand van 'n deurwinterde skrywer, een wat genoegsame mensekennis het en verhoudings verstaan. So is dit dan ook met Helene de Kock se nuutste historiese roman, Elisabet se oorlog.
Elisabet voer haar eie oorlog op persoonlike vlak en beleef ook die "Tweede Wêreldoorlog in Engeland, waar sy haarself vrywilliglik bevind nadat sy weggestap het van 'n huwelik in Suid-Afrika, voortgestu deur die herinnering aan 'n ander man. Die skrikwekkende detail van die Blitz, nagte in bomskuilings, die voedselrantsoenering, die sterk gees van die Engelse nasie, dit word alles verweef met die persoonlike lewe en verliese van Elisabet in London. Aangrypend is die ontdekking wat sy aldaar maak: "So is dit dan om lief te hê. Jy weet dinge wat jy liewer nie wil weet nie. En tog pas jou hart aan. Asof dit 'n nuwe ritme het." (Bl. 106)
Benewens die feit dat die buiteblad esteties baie goed slaag, som dit die essensie van die verhaal puik op. Daar is verwysings na karakters uit die Debora-reeks, en ook Die kind uit die wingerd, maar hierdie roman kan ook alleen staan. Ek gee dit graag vyf sterre, en op 'n geleë tyd sal ek dit, saam met die vorige romans, weer wil lees wanneer ek nie haastig is om te sien hoe die verhaal gaan ontknoop nie.
Die uitsonderlike illustrasies van Carol Thompson verleen 'n magiese atmosfeer aan Dianne Hofmeyr se kleuterverhaal, Suidoosterdraak. Oupa en sy kleinkind gaan soek in 'n storm na drake, gewapen met 'n teleskoop en 'n skild. Hulle kom allerlei interessanthede teë, soos die draak se juwele, sy spore, 'n babadrakie en 'n seerowerboot.
Die vertaling deur Nandi Lessing-Venter is so knap gedoen dat ek byna nie kon dink dat die storie nie oorspronklik in Afrikaans geskryf is nie. Frases soos "Trippe trappe! Doef! Daf!" en "Mompel! Strompel! Wip! Spring!" kan baie kreatief deur 'n goeie voorleser gebruik word om kleintjies se aandag behoorlik vas te vang.
Die formaat is semi-glans, stewige bladsye in volkleur, en behoort klein handjies se aanslag goed te hanteer. 'n Goeie kopie vir ouers en grootouers met jong kinders in die huis.
Indien die titel en die voorblad van Ida Bester se nuutste Romanza by jou die indruk skep dat die verhaal om tuinbou en plante wentel, is jy inderdaad in die kol. Marileen is die eienaar van 'n kwekery, en sommer met die intrapslag loop sy haarself vas teen 'n sogenaamde Groen Skerpioen, oftewel 'n inspekteur van Omgewingsake.
'n Traumatiese ervaring in haar studentedae het gemaak dat Marileen stewige skanse opgerig het om haarself te beskerm, maar Joubert laat hom nie afskrik daardeur nie; selfs nie wanneer sy vir hom haar hele verhaal vertel nie. Hy gebruik hulle gedeelde belangstelling in seldsame plante om haar vertroue, en uiteindelik haar hart te wen.
Altyd lekker om iets nuut te leer, selfs met die lees van 'n ligte romanse. Verwysings na spesies soos die kalanchoe, bromelias en indringerplante soos die swaardvaring, prikkel die belangstelling, sonder dat té veel detail die leser verveel.
Hierdie Romanza het in Desember 2020 verskyn, maar raap dit gerus op vir 'n lekker vars tema.
Vyf prettige wetenskapstories
Ek het sommer baie lekker gelees aan die avonture wat Bennie en Jenny beleef elke keer wanneer hulle in hulle oom, Professor Fungus, se teenwoordigheid is. Die professor glo: "As wetenskap nie vir jou pret is nie, is selfs die slimste wetenskaplike niks anders as 'n ou suuknol met 'n wit jas nie." (bl. 213). Daar is telkens 'n teenstander wat nié hierdie goeie beginsel handhaaf nie, en die wêreld vir die professor en die kinders moeilik maak.
Vyf van die gewilde stories van Jaco Jacobs is vervat in hierdie tweede omnibus. Dit leen hulself uitstekend aan voorlees, want elke storie is deurspek met kreatiewe geluide wat kinders se verbeelding sal aangryp. Dan is daar nog die robot, Edison, met sy taal wat bietjie deurmekaar raak, en 'n proefkonyn wat blaf soos 'n hond. Vergeet ook nie 'n wetenskaplike eksperiment aan die einde van elke storie nie.
Die illustrasies deur Johann Strauss is kleurvol en die fyn detail maak die fantasieteks lewend, sodat selfs die nié so jonges dit kan waardeer. Kortom, baie pret vir kinders van nege tot negentig!
Liewer as myself
Suksesvolle romanses is al meermale gebou rondom die tema van 'n voorgee huwelik. Daarom gaan dit iets besonders verg om die leser te boei en te verras. Uit haar klaarblyklik onuitputbare repertoire van idees, kom Dina Botha toe wel vorendag met 'n invalshoek wat ek nog nie voorheen raakgelees het nie. 'n Formule 1-renjaer moet sy loopbaan prysgee én trou ten einde sy erfporsie, en dié van sy ma, te verseker.
Stefanie word onverhoeds betrap en stem toe, ten spyte van haar baie uitdruklike weiering om haarself vir enige ander rede as liefde in 'n huwelik te begewe. Die voorspelbaarheid van die ontknoping doen geen afbreek aan die leesgenot van hierdie verhaal nie. Die karakters word goed ontwikkel en die skrywer se skryfstyl is soos altyd, vloeiend en pittig by tye.
Die verhaal speel af aan die begin van die grendeltyd, maar dit oorheers nie die ontwikkeling van die verhouding tussen die hoofkarakters nie. Dit verskaf trouens 'n paar interessante motiverings vir die optredes van Stefanie en Emille.
Baie geluk aan die skrywer met weereens 'n boeiende liefdesverhaal. Dit verdien 4 sterre.
Wat het Simon, Parmant, Ouma, Karla en Dina in gemeen? Hulle is die sleutelkarakters in die vyf fenominale stories vir kinders van vyf jaar en ouer, saamgebundel onder die titel Vat 5! Ek kan heeltemal verstaan dat daar die behoefte was om die bundel op te dra aan die vyf illustreerders, want die werk van elkeen is uitmuntend in eie reg. Die stories is die pennevrug van vyf van die voorste kinderverhaalskrywers in Afrikaans.
Jaco Jacobs skets die totale chaos wat 'n klomp hase aanrig, in Haasmoles. Pa, Ma en Simon werk hard om van die klomp hase ontslae te raak, net om hulle weer te lok met sprake van wortelkoek. Parmant se storie deur Leon de Villiers dra die belangrike boodskap oor dat jou lyfie net jou eie is en nié vir ander om aan te raak nie.
Marita van der Vyver wys vir jong maats dat daar 'n wye verskeidenheid van oumas is, maar dat elkeen uniek en spesiaal is. 'n Regte ouma verdien 'n drukkie en die versekering dat sy cool is.
Seker my gunsteling is die uitsonderlike rymverhaal oor Karla Krullebol. Theresa van Baalen se rymteks is totaal ongeforseerd en die storie vloei heerlik. Die waarskuwing teen vuil, ongekamde hare word baie duidelik oorgedra.
Wendy Maartens se Prinses Mossienes hanteer die hartseer van egskeiding en moet met versigtigheid hanteer word, want dit gaan beslis vrae ontlok. 'n Mens se hart wil breek oor 'n dogtertjie wat die teiken word van boelies omdat sy nie meer 'n pa by die huis het nie. Sy neem haar toevlug tot fantasie om uit haar seer omstandighede te ontsnap. My gevoel is dat dit bietjie swaar is vir jong kinders.
Die bundel, uitgegee deur Lapa, is 'n mooi kleurvolle boek met kindervriendelike lettertipe. Die teks is nie in tradisionele wyse gedruk nie, maar geboog, met hellings, selfs 'n dubbelblad waarvoor die boek gedraai moet word. Alles elemente wat kinders se aandag sal hou. Voorwaar 'n lieflike toevoeging tot 'n kinderboekversameling.
Die voorwoord vertel 'n hoendervleis storie ágter hierdie storie. Ronelle Uys het 'n onvoltooide manuskrip nagelaat toe sy aan kanker oorlede is in 2019. Haar dogter, Lisa Gunter, het vir Alta Cloete gekontak en die afloop van daardie koffie-kuier is die Romanza wat ek sopas gelees het. Alta het die storielyn behou soos Ronelle dit geskryf het, slegs afgerond en gereed gekry vir publikasie.
Die verhaal van Miela en Johannes het vyf jaar vantevore in Vegas begin. Die kruks van die probleem waarrondom die storie gebou is, lê in Miela se opvatting, soos verwoord op bladsy 30: "Daar is nie in Vegas plek vir die werklikheid van ware liefde nie. Alles is illusie, alles is tydelik." Dit is hierdie idee, waaraan sy verwoed vasklou, wat vir Johannes uiteindelik na desperate strooihalms laat gryp om tot haar deur te dring. Die titel is in die kol, want dit sê so mooi wat Johannes se verwagting is van die verhouding wat maar net nie weer op dreef wil kom nie.
Interessant dat daar onlangs nog 'n Romanza verskyn het oor 'n boer en 'n binneshuisversierder! Dit is 'n tema wat sommer baie lekker lees, en vier sterre verdien.
Koop die e-boek hier teen 'n afslagprys
Romanses word aljimmers afgekraak as synde voorspelbaar, maar René van Zyl het 'n lekker verrassing weggebêre vir die ontknoping van haar nuutste Romanza, Liefde in die boendoes. Die boendoes synde Botswana, en alles van primitiewe blyplek tot luukse lodges, en die ongerepte omgewing as sulks, word beurtelings as ruimte vir die afspeel van die gebeure geskets.
Jani, die plat-op-die-aarde meisie met geen illusies oor haar vermoëns om te flankeer of iemand se aandag te trek nie, word sterk gekontrasteer met die beeldskone Tersia, wat oorloop van selfvertroue en dadelik vir Ruan teiken as 'n vangs. Op sy beurt word Ruan afgespeel teen Jani se lewensmaat, Victor, wat tuis vir haar wag. 'n Heel interessante scenario wat hom afspeel, baie behandig hanteer deur die skrywer, wat haarself al deeglik bewys het as suksesvolle romanseskrywer. Dit kry vier sterre van my af.